**Erästä pois jäävän urheilijan korvaaminen – SM-kilpailut**

21.5.2024

Kansainväliset säännöt mahdollistavat erästä poisjäävän urheilijan korvaamisen järjestyksessä seuraavaksi alkuerien/välierien tulosten perusteella olevalla urheilijalla. Myös kenttälajeissa voidaan korvata loppukilpailusta poisjäävä urheilija. Tätä sääntöä noudatetaan kesän 2024 SM-kilpailuissa ja kokemusten perusteella tehdään lopullinen sääntöteksti kilpailukauden jälkeen.

Edelleen sääntöjen mukaan, jos kilpailija jättää välierä- tai loppukilpailupaikan käyttämättä, hän ei myöskään saa enää osallistua viikonlopun aikana muihin lajeihin. Loppukilpailupaikasta luopuminen on siis järkevää ainoastaan loukkaantumistapauksissa tai jos muita lajeja ei enää ole.

Huomioitava myös, jos kilpailija ei osallistu lajiin, johon hän on varmistanut osallistumisensa, tai jos kilpailija ei ilmesty juoksujen välierään tai loppukilpailuun, hän menettää sen lajin lisäksi mahdollisen käynnissä olevan toisen lajin kilpailuoikeuden ja tulokset niiltä osin mitätöidään.

*Esimerkiksi jos kilpailija ei osallistu 60 metrin loppukilpailuun, koska hyppää samaan aikaan pituutta, niin 60 metriltä tulee DNS ja samalla pituuden tulokset mitätöidään. Käytännössä urheilija joutuu lopettamaan kilpailun ja toisestakin lajista tulee vain DNS-merkintä.*

Käytännössä toimintatapa on se, että poisjäädessään urheilija ilmoittaa välittömästi joko juoksujen johtajalle tai kilpailukansliaan, ettei hän käytä jatkopaikkaansa. Vaikka suullinenkin ilmoitus on pätevä, kannattaa aina kuin mahdollista tehdä vielä kirjallinen ilmoitus. Kilpailukansliassa on hyvä olla valmiina lomake tätä varten.

Ilmoituksen jälkeen järjestäjä ottaa yhteyttä seuraavana järjestyksessä olevaan urheilijaan vapautuneen paikan täyttämiseksi. Jos hän ei ota paikkaa vastaan niin kysytään järjestyksessä seuraavaa. Koska vaihtoon on rajallinen aika, niin kahta enempää ei järjestäjän tarvitse tavoitella. Heti kun paikan täyttäjä on varmistettu, tehdään muutos pöytäkirjaan ja tiedotetaan laajasti (mm. YLE ja media).

Mahdolliset tulkinnat ja tarkennukset tähän käytäntöön liittyen tekee kilpailun tuomarineuvosto. Tuomarineuvosto määrittää myös kuhunkin kilpailuun mahdolliset aikarajat prosessille, mitkä tiedotetaan kilpailukohtaisissa ohjeissa.